**Povjerenstvo za provedbu natječaja**

**za prijam u službu**

KLASA: 112-02/24-01/14

URBROJ: 2196-01-5-24-3

Vukovar, 26. travnja 2024. godine

Sukladno odredbama članka 20.-22. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 4-18 –uredba, 96/18 i 112/19), Povjerenstvo za provedbu natječaja za prijam u službu daje sljedeću

**OBAVIJEST I UPUTU**

**kandidatima/kandidatkinjama u postupku natječaja**

**I. OBJAVA NATJEČAJA**

Pročelnica Upravnog odjela za financije i nabavu Grada Vukovara raspisala je Javni natječaj za prijam u službu na **radno mjesto vježbenik/ca radi osposobljavanja za obavljanje poslova radnog mjesta administrativni tajnik za komunalnu naknadu i naknadu za uređenje voda** (u daljnjem tekstu: Natječaj).

Natječaj je objavljen u „Narodnim novinama“ broj 49 dana 26. travnja 2024. godine i na službenim web-stranicama Grada Vukovara www.vukovar.hr.

Rok za podnošenje prijava traje zaključno do 6. svibnja 2024. godine.

**II. OPIS POSLOVA I PODACI O PLAĆI**

**Opis poslova radnog mjesta:**

* Vođenje evidencije zaduženja i naplate komunalne naknade i naknade za uređenje voda,
* Izdavanje uplatnica i računa za komunalnu naknadu i naknadu za uređenje voda,
* Obavljanje i drugih srodnih poslova po nalogu pročelnika upravnog odjela.

**Podaci o plaći**

Koeficijent složenosti poslova radnog mjesta je 2,69 uz osnovicu za izračun plaće u iznosu od 377,19 € bruto. Plaću čini umnožak koeficijenta složenosti poslova radnog mjesta i osnovice za obračun plaće, uvećan za 0,5% za svaku navršenu godinu radnog staža. Vježbenik ima pravo na 85% plaće navedenog radnog mjesta.

**III. PROVEDBA POSTUPKA I NAČIN TESTIRANJA**

1. **Natječaj provodi Povjerenstvo za provedbu natječaja, koje obavlja sljedeće poslove:**

* utvrđuje koje su prijave na natječaj pravodobne i potpune,
* utvrđuje listu kandidata prijavljenih na natječaj koji ispunjavaju formalne uvjete propisane natječajem,
* kandidate s liste poziva na prethodnu provjeru znanja i sposobnosti,
* provodi postupak provjere znanja i sposobnosti,
* podnosi izvješće o provedenom postupku, uz koje prilaže rang listu kandidata, s obzirom na rezultate provedene provjere znanja i sposobnosti.

1. **Prijave kandidata koji se ne upućuju u daljnji postupak.** Ukoliko je prijava na natječaj **nepravodobna** (podnesena nakon isteka roka za podnošenje prijave neposredno ili nepreporučeno putem pošte) **i/ili nepotpuna** (ne sadrži svu potrebnu dokumentaciju), ista se neće razmatrati, a osoba koja je podnijela nepotpunu i/ili nepravodobnu prijavu ili osoba koja ne ispunjava formalne uvjete iz Natječaja ne smatra se kandidatom prijavljenim na Natječaj. Osobi koja nije podnijela pravodobnu i urednu prijavu ili ne ispunjava formalne uvjete iz Natječaja dostavit će se pisana obavijest u kojoj će se navesti razlozi zbog kojih se ne smatra kandidatom prijavljenim na Natječaj. Protiv obavijesti osoba nema pravo podnošenja pravnog lijeka.
2. **Provjera znanja i sposobnosti kandidata/kinja.** Prethodnoj provjeri znanja i sposobnosti kandidata/kinja mogu **pristupiti samo kandidati/kinje koji/e ispunjavaju formalne uvjete iz natječaja.**

Navedeni kandidati/kinje bit će pozvani/e na testiranje. Za kandidata/kinju koji/a ne pristupi testiranju smatrat će se da je povukao/la prijavu na natječaj.

Prethodna provjera znanja i sposobnosti kandidata/kinja obavlja se putem pisanog testiranja i intervjua.

**IV. PRAVILA TESTIRANJA**

1. Po dolasku na provjeru znanja od kandidata/kinja će biti zatraženo predočavanje odgovarajuće identifikacijske isprave radi utvrđivanja identiteta. Kandidati/kinje koji ne mogu dokazati identitet, kao i osobe za koje se utvrdi da nisu podnijele prijavu na natječaj za radno mjesto za koje se obavlja testiranje, neće moći pristupiti testiranju.
2. Za kandidata/kinju koji/a ne pristupi testiranju smatrat će se da je povukao/la prijavu na Natječaj.
3. Po utvrđivanju identiteta, kandidatima/kinjama će biti podijeljen test za provjeru znanja.
4. Pisana provjera traje 60 minuta (pisani dio).
5. Kandidati/kinje su dužni/e pridržavati se utvrđenog vremena i rasporeda testiranja.
6. Za vrijeme provjere znanja i sposobnosti u prostoriji za testiranje nije dopušteno:

* koristiti se bilo kakvom literaturom odnosno bilješkama,
* koristiti mobitel ili druga komunikacijska sredstva,
* napuštati prostoriju u kojoj se odvija provjera znanja i sposobnosti,
* razgovarati s ostalim kandidatima/kinjama odnosno na bilo koji način remetiti koncentraciju kandidata/kinja.

1. Kandidati/kinje koji/e se ponašaju neprimjereno i/ili koji prekrše pravila bit će udaljeni/e s provjere znanja. Njihov rezultat neće se razmatrati i smatrat će se da su povukli prijavu na Natječaj.
2. Za pisani dio provjere znanja dodjeljuje se od 1 do 10 bodova ili se utvrđuje 0 bodova. Smatra se da su kandidati/kinje uspješno položili/e testove ako su ostvarili najmanje 50% (5 bodova) na testiranju.
3. Kandidati/kinje koji/e su uspješno položili/e pisani test Povjerenstvo poziva da pristupe razgovoru (intervjuu) kojim Povjerenstvo utvrđuje interese, profesionalne ciljeve i motivaciju za rad u Upravnom odjelu. Rezultati intervjua boduju se od 1 do 10.
4. Nakon provedenog testiranja i intervjua Povjerenstvo utvrđuje **Rang listu kandidata/kinja** prema ukupnom broju bodova ostvarenih na testiranju i razgovoru,
5. Povjerenstvo izrađuje i, uz ranije utvrđenu Rang-listu kandidata/kinja, podnosi pročelniku **Izvješće o provedenom postupku provjere znanja i sposobnosti**, a koje Izvješće potpisuju svi članovi.
6. Pročelnik donosi **rješenje o prijmu u službu** izabranog kandidata/kinje. Rješenje će biti dostavljeno svim kandidatima/kinjama prijavljenim na Natječaj. Protiv rješenja o prijmu u službu kandidat koji nije primljen u službu može izjaviti žalbu gradonačelniku Grada Vukovara u roku 15 dana od dana dostave rješenja.
7. Kandidat/kinja kojeg se, nakon prethodne provjere znanja i sposobnosti, uputi na provjeru zdravstvene sposobnosti **mora** dostavi uvjerenje o zdravstvenoj sposobnosti u roku od 8 dana, a prije donošenja **rješenja o prijmu u službu**.
8. **Poziv za testiranje bit će objavljen na službenoj web-stranici i oglasnoj ploči Grada Vukovara najmanje pet (5) dana prije testiranja.**

**V. PODRUČJE TESTIRANJA**

1. **Pisano testiranje sastoji se od**

* provjere poznavanja djelokruga i ustrojstva te načina rada jedinica lokalne i područne (regionalne) samouprave i samoupravnog djelokruga Grada Vukovara,
* provjere znanja, sposobnosti i vještina bitnih za obavljanje poslova radnog mjesta.

1. **Intervju s Povjerenstvom za provedbu natječaja**

Intervju se provodi samo s kandidatima/kinjama koji su ostvarili najmanje 50% bodova iz pisanog testiranja.

**PRAVNI I DRUGI IZVORI ZA PRIPREMANJE KANDIDATA ZA TESTIRANJE**

1. ***Poznavanja djelokruga i ustrojstva te načina rada jedinica lokalne i područne (regionalne) samouprave i samoupravnog djelokruga Grada Vukovara***

Pitanja kojima se testira poznavanje djelokruga i ustrojstva te načina rada jedinica lokalne i područne (regionalne) samouprave i samoupravnog djelokruga Grada Vukovara temelje se na izvorima:

1. Zakon o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20 )
2. Uredba o uredskom poslovanju („Narodne novine“ broj 75/21)
3. Statut Grada Vukovara („Službeni vjesnik“ Grada Vukovara broj 4/09, 7/11, 4/12, 7/13; Statutarna odluka o izmjenama i dopunama Statuta Grada Vukovara od 17. kolovoza 2015.g., Statutarna Odluka o ostvarivanju ravnopravne službene uporabe jezika i pisma srpske nacionalne manjine na području Grada Vukovara-2015, 1/18, Odluka Ustavnog suda RH 7/19, Statutarna odluka o izmjenama i dopunama Statuta Grada Vukovara 3/20, 3/21 i 15/22 dostupno na <https://www.vukovar.hr/gradska-uprava/statut-grada>).
4. ***Provjera znanja, sposobnosti i vještina bitnih za obavljanje poslova radnog mjesta:***

Pitanja kojima se testira provjera znanja, sposobnosti i vještina bitnih za obavljanje poslova radnog mjesta temelje se na sljedećim propisima:

1. Zakon o proračunu („Narodne novine“ broj 144/21),
2. Pravilnik o proračunskom računovodstvu i računskom planu („Narodne novine“ broj 158/23),
3. Zakon o komunalnom gospodarstvu (68/18, 110/18 i 32/20).

**VI. DODATNE UPUTE I INFORMACIJE**

Tekst Natječaja dostupan je ispod ove objave.

Od dana objave u „Narodnim novinama“ počinje teći rok od 8 dana za podnošenje prijava na Natječaj. Stoga je posljednji dan za podnošenje prijava na natječaj, predajom pošti (preporučeno) ili neposredno u pisarnicu Grada zaključno s danom 6. svibnja 2024. godine.

Vrijeme održavanja prethodne provjere znanja i sposobnosti kandidata bit će objavljeno na ovoj web-stranici te na oglasnoj ploči Grada Vukovara, najkasnije 5 dana prije održavanja provjere.

Molimo podnositelje da **prijavi prilože sve isprave naznačene u Natječaju** - manjak samo jedne isprave automatski isključuje podnositelja/icu iz statusa kandidata/kinje. Ukoliko utvrdite da je potrebno **dopuniti prijavu** koju ste već podnijeli, to je moguće učiniti **zaključno do dana isteka natječajnog roka**. Nema mogućnosti naknadne dostave dokumentacije, bez obzira na razloge.

Kandidat/kinja može tijekom natječajnog postupka pisanim putem povući prijavu.

Predsjednica Povjerenstva za

provedbu natječaja**:**

Vlasta Šibalić, univ.spec.oec.